Prima reacție a lui Liviu Dragnea după adoptarea Codului penal: Eu nu vreau să plec ca prostul din această viață și din această funcție

Liviu Dragnea a spus miercuri, la câteva ore de la adoptarea Codului penal în parlament, că actul normativ, așa cum a fost el modificat de PSD și ALDE, este ”dedicat justițiabililor din România”.

”Eu nu vreau să plec ca prostul din această viață și din această funcție. Vreau să știu că la plecarea din funcție am lăsat împreună cu colegii mei, pe care îi felicit că au rezistat la presiuni inimaginabile, o țară mai bună din punct de vedere al drepturilor și libertăților fundamentale”, a spus Liviu Dragnea.

Întrebat dacă modificările au fost făcute cu dedicație pentru el, Dragnea a spus, iritat, că s-a săturat ”de petardele aruncate de unii și de alții”.

”Ce înseamnă dedicat lui Liviu Dragnea? Decizia luată acum un an și jumătate de Klaus Iohannis și un grup de oameni cu puteri oculte a fost ca eu să fiu anihilat. Mâine poate să-mi facă o mie de dosare. Ei își joacă destinul, piederea unei puteri inimaginabile. Pantru a lăsa ca mii de oameni nevinovați să tremure până află sentința, așa ceva nu poate fi acceptabil”, a reacționat Dragnea.

Întrebat ce dovezi are că dosarele sale au fost instrumentate politic, Dragnea refuzat să răspundă și a spus sec: ”Da”.

”Parlamentul e presat și amenințat să voteze sau să nu voteze într-un fel sau altul”, a mai susținut liderul PSD.

Cel mai important articol modificat de coaliția aflată la guvernare a fost cel care vizează abuzul în serviciu, infracțiunea pentru care Liviu Dragnea a fost condamnat pe 21 iunie, în primă instanță, la 3 ani și jumătate de închisoare cu executare.

Abuzul în serviciu a fost dezincriminat parțial printr-un amendament al PSD, care la rândul lui a preluat aproape în totalitate o propunere venită de la Ministerul Justiției. Noua formulare a abuzului în serviciu stabilește că infracțiunea este doar atunci când un funcționar public fură pentru el sau pentru familie, nu și dacă face acest lucru pentru terți, scade limitele pedepselor și, implicit, a termenului de prescripție, elimină pedeapsa complementară de interzicere a dreptului de a ocupa o funcție publică, iar fapta trebuie comisă în timpul orelor de program pentru a fi considerată infracțiune. Mai mult, articolul privind abuzul în serviciu ”nu se aplică în cazul elaborării, emiterii și aprobării actelor adoptate de Parlament sau Guvern”.